Bae Abertawe i gefnogi treial newydd yn y DU ar gyfer brechlyn COVID-19 - Bwrdd lechyd Prifysgol Bae Abertawe
Dywedodd Dr Brendan Healy, Prif Ymchwilydd ar gyfer treial Medicago ac Ymgynghorydd mewn Microbioleg a Chlefydau Heintus yn Iechyd Cyhoeddus Cymru: "Rydym i gyd nawr yn dechrau gweld effeithiau buddiol brechiadau COVID-19. Er ei bod yn galonogol bod gennym eisoes dri brechlyn yn y DU, mae'n bwysig iawn ein bod yn parhau i ddatblygu brechlynnau fel bod mwy o ddewis a'r gallu i ddewis brechlynnau ar sail eu buddion unigol. Mae brechlyn COVID-19 sy'n deillio o blanhigion Medicago eisoes wedi bod trwy astudiaethau dynol cyfnod cynnar. Rwy'n falch iawn y bydd Bae Abertawe yn recriwtio mewn partneriaeth ag Iechyd Cyhoeddus Cymru i gam nesaf datblygiad y brechlyn hwn. Hoffwn annog pobl sy'n byw ym Mae Abertawe a'r ardaloedd cyfagos i ystyried cymryd rhan."
Dywedodd Andrew Jones, Cyfarwyddwr Gweithredol Dros Dro Iechyd Cyhoeddus Cymru: "Bydd brechlynnau yn chwarae rhan hanfodol wrth amddiffyn ein poblogaeth yn erbyn COVID-19 a bydd y treial hwn yn ein helpu i weithio tuag at ddatblygu brechlyn pellach i amddiffyn y boblogaeth gyfan. Rwy'n falch iawn bod Iechyd Cyhoeddus Cymru yn cymryd rhan yn y gwaith hanfodol hwn a buaswn yn annog ymgeiswyr addas i gymryd rhan."
Dywedodd Dr Nicola Williams, Cyfarwyddwr Cymorth a Chyflenwi yn Ymchwil Iechyd a Gofal Cymru, sy'n cydlynu ymchwil ac yn sefydlu'r astudiaeth yn genedlaethol yng Nghymru: "Er bod nifer o frechlynnau COVID-19 wedi'u cymeradwyo ac yn symud ymlaen ar gyflymder, mae angen nifer o frechlynnau i amddiffyn y boblogaeth gyfan, felly mae gwir angen am gyfranogiad yn yr astudiaeth hon. Astudiaeth brechlyn Medicago fydd y bedwaredd astudiaeth a fydd yn agor yng Nghymru, ac rwy'n falch bod ymchwilwyr yng Nghymru yn gweithio gyda phartneriaid cenedlaethol i ddod o hyd i'r triniaethau mwyaf effeithiol. Mae ein cymuned ymchwil a'n staff iechyd a gofal cymdeithasol yn gwneud gwahaniaeth gwirioneddol i ganfod ateb parhaol i'r pandemig."